ཡུན་རིང་མ་སོང་བར་མོ་ཧཱན་ཏས་ཐ་མག་འཐེན་པ་ནི་སྐྱུགས་བྲོ་བའམ་གནོད་འཚེ་ཅན་ཞིག་རེད་སྙམ་སྟེ་མཚམས་བཞགསྤྱོད་ལམ་འདི་དག་གིས་གཞོན་ནུ་མོ་ཧཱན་ཏ་ཉེན་ཁའི་གནས་སུ་བསྐྱལ་ཡང༌།དུས་དེ་ནས་ཁོང་གིས་མི་ཚེ་བདེན་དོན་གྱིས་སྐྱེལ་རྒྱུའི་དམ་བཅའ་བཞག་ཐོགརང་གི་ཕ་མ་གཉིས་ལ་དབུ་བསྐོར་བྱས་པ་དང༌།ཆོས་ལུགས་ཀྱི་ཁྲིམས་གཞིར་གཏོར་བརླགས་བྱས་པས་རང་ཉིད་མི་ངན་ཞིག་རེད་སྙམ་པའི་འགྱོད་སེམས་དྲགས་པོས་མནན།ཁོང་གི་བསམ་པར་ཤ་ཟོས་པ་དང་ཐ་མག་འཐེན་པ།དེ་འབྲེལ་གྱིས་ཡབ་ཡུམ་ལ་དབུ་བསྐོར་བྱས་པ་བཅས་ལས་གཞན་པའི་ཐུགས་འགྱོད་སྐྱེ་བྱེད་ཅིག་ད་དུང་ཡོད་པ་ནི།རྐུ་ཅུང་ཙམ་བྱས་པ་དང༌།ལྷག་པར་ཁོང་ལོ་ན་བཅོ་ལྔའི་སྐབས་རང་གི་ཕུ་བོའི་ས་ནས་གསེར་རྡོག་ཆུང་ཆུང་ཞིག་བརྐུས་པ་དེ་ཁོང་གི་སེམས་ཁོངས་སུ་ལྗིད་དིག་གེར་གནས་པར་གྱུར།ངན་སྤྱོད་དེ་ཚོ་མཚམས་བཞག་ནས་མཐར་ཁོང་གིས་དེ་སྔ་ཅི་བྱས་ཡི་གེར་བཀོད་དེ་རང་ཉིད་ལ་ཉེས་ཆད་གཅོད་དགོས་ཚུལ་དང༌།སླད་མར་རྐུ་དང་ངན་སྤྱོད་གང་ཡང་མི་བྱེད་པའི་དམ་བཅའ་བཞག་པའི་ཡི་གེ་དེ།ངོ་ཚ་ཆེན་པོ་དང་བཅས་ནད་ཀྱིས་མནར་བའི་བྱམས་བརྩེ་ཅན་གྱི་ཡབ་དམ་པར་ཕུལ།ཡབ་ཀྱིས་ཡི་གེ་དེ་གཟབ་ནན་ངང་བཀླགས་རྗེས་མིག་བཙུམ་ཏེ་བསམ་བློ་ཞིག་བཏང་རྗེས་མིག་ཟུང་ལས་མཆི་མ་བཞུར་བཞིན།ཁོང་གིས་དལ་མོས་ངང་ཡི་གེ་དེ་ཕྱིར་ལྟེབ་བརྩེགས་བརྒྱབ།བུས་ཡབ་དམ་པའི་སྐུ་རླུང་དང་བཀའ་བཀྱོན་ལ་སྒུག་ན་ཡང༌།ཡབ་གྱིས་བཀའ་བཀྱོན་དང་ཉེས་རྡུང་གང་ཡང་མ་གནང་བར་སེམས་ཀྱི་དུང་ཞེན་མཚོན་པའི་སྤྱན་ཆབ་བསིལ་བཞིན་བཞུགས་པ་དེ་མོ་ཧཱན་ཏར་མཚོན་ན་ཡབ་དམ་པའི་སྤྱན་ཆབ་དེས་ཁོང་སྐུ་རླུང་བཞེངས་ནས་བཀའ་བཀྱོན་བཏང་བ་ལས་ཀྱང་གནོན་ཤུགས་ཚ་བ་དང༌།ཟབ་ནན་གྱི་སློབ་གསོའི་སྣང་བརྙན་བསྐྲུན་པ་དེ་མོ་ཧཱན་ཏས་བརྗེད་ག་ལ་སྲིད།